C 434/22
EL
Επίσημη Εφημερίδα της Ευρωπαϊκής Ένωσης
15.11.2022
Τρίτη 5 Απριλίου 2022
10.
επισημαίνει ότι η κλιματική αλλαγή και η αύξηση των βροχοπτώσεων μπορούν να οδηγήσουν σε πλημμύρες και απώλεια θρεπτικών ουσιών· εκφράζει τη λύπη του για το γεγονός ότι τα τρέχοντα προγράμματα δράσης δεν αντιμετωπίζουν επαρκώς τους κινδύνους αυτούς· καλεί τα κράτη μέλη να λάβουν υπόψη αυτές τις προβλέψεις και τους κινδύνους κατά την επανεξέταση των προγραμμάτων δράσης τους, εφαρμόζοντας την αρχή της προφύλαξης· 11. επισημαίνει ότι είναι σημαντικό να προωθηθεί η υιοθέτηση καινοτομιών για την επίτευξη αποτελεσματικότητας και ορθών πρακτικών στη γεωργία, αναγνωρίζοντας την ανάγκη να μειωθούν οι ανεπάρκειες που οδηγούν σε υπερβολική χρήση νερού, λιπασμάτων, φυτοφαρμάκων και αντιβιοτικών· 12.
υπενθυμίζει τη σημασία της μετάβασης προς μια περιβαλλοντικά βιώσιμη γεωργία προκειμένου να εξαλειφθεί η ρύπανση από θρεπτικές ουσίες και να υποστηριχθεί η εφαρμογή ορθών περιβαλλοντικών πρακτικών, μεταξύ άλλων με την κατάλληλη χρήση όλων των σχετικών εργαλείων που προσφέρονται από την κοινή γεωργική πολιτική, τα διαρθρωτικά ταμεία και άλλα προγράμματα της ΕΕ, όπως το LIFE· τονίζει τη σημασία της χρήσης καινοτόμων πρακτικών, όπως η ανάκτηση αζώτου από την κοπριά, για τον μετριασμό αυτής της ρύπανσης και την ελαχιστοποίηση της διαρροής θρεπτικών ουσιών στο περιβάλλον· καλεί την Επιτροπή να χρηματοδοτήσει ερευνητικά προγράμματα στο πλαίσιο του προγράμματος «Ορίζων Ευρώπη» για την εξεύρεση έξυπνων και καινοτόμων λύσεων στο πρόβλημα της ρύπανσης από θρεπτικές ουσίες στην ΕΕ· 13.
θεωρεί ότι ο κανονισμός αποτελεί το κατάλληλο νομοθετικό μέσο για τη διασφάλιση της προστασίας των υδάτων από τη νιτρορύπανση γεωργικής προέλευσης και για την εφαρμογή ομοιόμορφης επιβολής των στόχων για την ποιότητα των υδάτων σε ολόκληρη την ΕΕ σύμφωνα με τους στόχους της Ευρωπαϊκής Πράσινης Συμφωνίας· 14. αναθέτει στην Πρόεδρό του να διαβιβάσει το παρόν ψήφισμα στην Ευρωπαϊκή Επιτροπή, στο Συμβούλιο, καθώς και στις κυβερνήσεις και τα κοινοβούλια των κρατών μελών.